ID-DEĊIŻJONI TAL-KUMMISSJONI
tat-2 ta' Lulju 2004
li tippreskrivi deroga għall-kondizzjonijiet transizzjonali stabbiliti mill-Artikolu 6 tar- Regolament (KE) Nru 998/2003 għat-transitu ta' annimali domestiċi mit-territorju ta' l-Iżvezja bejn il-Gżira ta' Bornholm u l-partijiet l-oħra tat-territorju tad-Danimarka.
(innotifikata fid-dokument bin-numru C(2004) 2435)
(Test b'rilevanza għaż-ŻEE)
(It-testi bid-Daniż u l-Iżvediż biss huma awtentiċi)
(2004/557/KE)
IL-KUMMISSJONI TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament (KE) Nru 998/2003 tal-Parlament Ewropew u tal-Kunsill tas-26 ta' Mejju 2003 dwar ir-rekwiżiti ta' saħħet l-annimali li huma applikabbli għall-moviment mhux kummerċjali ta' annimali domestiċi u li jemenda d-Direttiva tal-Kunsill 92/65/KEE (1), u b'mod partikulari Artikolu 21 ta' dan,
Billi:
(1)
Artikolu 6 tar-Regolament (KE) Nru 998/2003 jistabbilixxi għal perjodu transizzjonali ta' ħames snin il-kundizzjonijiet veterinarji li japplikaw fost oħrajn għall-movimenti mhux kummerċjali ta' klieb u qtates domestiċi, lejn it-territorju ta' l-Iżvezja.
(2)
Dawk il-kundizzjonijiet huma fil-biċċa l-kbira l-istess bħall-kundizzjonijiet nazzjonali li kienu japplikaw għad-dħul fl-Isvezja qabel l-implimentazzjoni tar-Regolament (KE) Nru 998/2003.
(3)
Kien jeżisti ftehim bilaterali bejn l-Isvezja u d-Danimarka li jistabbilixxi kundizzjonijiet inqas restrittivi minn dawk applikabbli għad-dħul fl-Iżvezja għat-transitu ta' annimali domestiċi mit-territorju ta' l-Iżvezja bejn il-Gżira ta' Bornholm (DK) fil-baħar Baltiku u l-partijiet l-oħra tat-territorju tad-Danimarka.
(4)
Huwa xieraq li tinżamm din id-deroga limitata għall-kundizzjonijiet transizzjonali stabbiliti taħt l-Artikolu 6 tar-Regolament (KE) Nru 998/2003.
(5)
Il-miżura li għaliha hemm provvediment f'din id-Deċiżjoni hi skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali.
ADOTTAT DIN ID-DEĊIŻJONI:
Artikolu 1
Bid-deroga ta' l-Artikolu 6 tar-Regolament (KE) Nru 998/2003 u sa l-aħħar tal-perjodu transizzjonali preskritt f'dak l-artikolu, it-transitu ta' annimali domestiċi ta' l-ispeċi msemmija f'Parti A ta' l-Anness I tar-Regolament (KE) Nru 998/2003 bejn il-Gżira ta' Bornholm u partijiet oħra tat-territorju tad-Danimarka mit-territorju ta' l-Iżvezja huwa permess skond il-kundizzjonijiet miftiehma bejn iż-żewġ Stati Membri.
Artikolu 2
Din id-Deċiżjoni se tibda tapplika mit-3 ta' Lulju 2004.
Artikolu 3
Din id-Deċiżjoni hija indirizzata lid-Danimarka u lill-Iżvezja.
Magħmula fi Brussell, fit-2 ta' Lulju 2004.